พอดีว่าชอบกินอาหารเผ็ด แล้วเม็ดพริกเม็ดเล็กๆมันเข้าไปติดตรงฟันกรามด้านในสุดค่ะ เลยหาอะไรมาแคะออก หลังจากนั้นเหงือกก็เริ่มบวม เคี้ยวอะไรไม่ได้เลย หุบปากก็ไม่ค่อยได้ แต่อ้าปากได้ปกติ อยากรู้ว่ามันจะสามารถหายไปได้เองมั้ยคะ อาการบวมเข้าวันที่3แล้วค่ะ (ตอนนี้พยายามรักษาความสะอาดโดยการบ้วนปากหลังแปรงฟัน + บ้วนน้ำเกลือระหว่างวันอยู่ค่ะ)
สวัสดีค่ะ งาน,หากชิ้นส่วนของเม็ดพริก ยังคงติดอยู่ที่เหงือก ก็จะทำให้เหงือกอักเสบ เกิดอาการบวมและปวดได้ และหากเศษพริกยังไม่หลุดออก อาการอักเสบก็อาจลุกลามต่อได้ ดังนั้น หากเม็ดพริกยังไม่หลุดออก ก็ควรไปพบทันตแพทย์เพื่อให้การรักษาค่ะ แต่หากเม็ดพริกได้หลุดออกไปแล้ว อาจดูแลตนเองไปก่อน โดยการบ้วนปากด้วยน้ำเกลือบ่อยๆ ดังที่ได้ทำอยู่ และแปรงฟันทุกครั้งหลังทานอาหาร รวมถึงใช้ไหมขัดฟันอย่างน้อยวันละ 1 ครั้ง อาการบวมที่เกิดจากการอักเสบของเหงือกก็น่าจะค่อยๆ ดีขึ้นไปได้เองค่ะ แต่หากยังคงไม่หาย ก็ควรไปพบทันตแพทย์เพื่อรักษา โดยอาจเกิดจากมีฟันผุ หรือฟันคุดอยู่ก็ได้ค่ะ